
ДО:
ИВАН ШИШКОВ
Министър на регионалното развитие и благоустройство
ОТНОСНО: Проект на Закон за изменение и допълнение на Закона за управление на етажната собственост 

УВАЖАЕМИ Г-Н ШИШКОВ,
Български център за нестопанско право (БЦНП) е фондация, регистрирана съгласно българското законодателство през 2001 г. като юридическо лице с нестопанска цел в обществена полза. Мисията на БЦНП е да оказва подкрепа при изработване и прилагане на закони и политики с цел развитие на гражданското общество, гражданското участие и доброто управление в България. БЦНП следва мисията си, вярвайки, че развитието на правната рамка на нестопанските организации е основен механизъм за създаване на независимо и проспериращо гражданско общество.  

През последните 20 години основните ни инициативи са насочени към подобряване на правната среда в България, за да могат гражданите свободно и пълноценно да упражняват това свое право на сдружаване. Ние участвахме в подготовката на редица законопроекти и стратегически документи, които създадоха условия в България гражданите на практика да се „радват“ на свободното си сдружаване.
  
Във връзка с публикувания на Портала за обществени консултации (Портал за обществени консултации (strategy.bg) Проект на Решение на Министерския съвет за одобряване на Закон за изменение и допълнение на Закона за управление на етажната собственост, бихме искали да изразим своята подкрепа за предвидената нова възможност Общо събрание на етажната собственост да бъде провеждано и „онлайн.“ Считаме, че подобна законова възможност способства за осигуряване реализацията на основни конституционни права на гражданите – правото на сдружаване, правото на собственост и правото на мирни събрания.
От друга страна, считаме за необходимо да бъде извършено сериозно прецизиране на нормите, касаещи онлайн събранията на ЕС, в т.ч. и въвеждане на дефиниции на правните институти, свързани с такъв вид режим на работа на общото събрание по ЗУЕС. Мотивите ни за това са следните:

1. Така предложеното ново изречение второ към ал. 1 на чл. 16 от ЗУЕС (параграф 8, т. 1 от Проекта) може да въведе в заблуждение. Едно лице може да е присъствено, но да участва в реално време дистанционно, чрез онлайн връзка, която позволява да бъде установена самоличността му. За да се избегне въвеждането в заблуждение, че онлайн е неприсъствено, предлагаме текстът на т. 1 да получи следната редакция:
Общото събрание се провежда присъствено, включително и чрез осигуряване на дистанционно участие на част, или всички членове, които могат да вземат участие по електронен път. 
2. Определянето на възможността за „онлайн“ провеждане на ОС води след себе си нужда от дефиниране на понятието, предвид редицата приложения и платформи, предоставящо възможност за провеждане на срещи чрез отдалечен достъп между хора, реално находящи се на различни места. 

Във връзка с гореизложените два аргумента предлагаме вместо предложения в Проекта текст на за ново изр. второ към ал. 1 на чл. 16, да бъдат добавено ново изречение второ както следва:
Участието по електронен път може да се осъществи чрез платформа за видеоконферентна връзка, която да е в състояние да осигури зрителен и звуков контакт между членовете, на предварително обявен в поканата като място за провеждане електронен адрес, при спазване на изискванията за кворум, гласуване и мнозинство за приемането на решения.

	С оглед структурата на закона и гарантиране на ясното и точното му разбиране, следва в чл. 15 да се дефинира кои лица се считат за присъстващи при провеждане на общо събрание от разстояние. За целта предлагаме да се добави на нова ал. 2 на чл. 15 (като досегашните ал. 2 и 3 станат съответно ал. 3 и 4) както следва:

(2) При провеждане на общо събрание от разстояние за присъстващ се счита всяко лице, с което има видеоконферентна връзка чрез интернет платформа, осигуряваща зрителен и звуков контакт, гарантираща установяване на самоличността му и позволяваща участието му в обсъждането и вземането на решения. Присъствието на дистанционно участващите членове и начинът им на гласуване се удостоверява в протокола от председателстващия Общото събрание и от лицето, изготвило протокола


На последно място, намираме предложението за въвеждане на нов чл. 17а (параграф 11 от Проекта) и свързаните с него предложения за изменения на чл. 16, ал. 5 и ал. 6  за неоснователни и създаващи нова правна конструкция, противоречаща на идеята за участие в общо събрание. Т.нар. „неприсъствено гласуване“ лишава от възможност неуспелите да участват в заседанието да се запознаят с аргументите на излагащите своето мнение членове, да участват в тези дискусии и да вземат информирано решение. Подобен вид вземане на решение - без присъствие, е предвиден в ЗЮЛНЦ по отношение на управителния съвет на сдружение, но именно с оглед защитата на изброените по-горе значими елементи на обсъжданията по време на заседание, подобен способ за вземане на решения е скрепен с най-тежката форма на съгласие – единодушие на всички членове на УС. В посочения нов чл. 17а такава защита липсва.
С оглед на изложеното считаме, че чл. 17а (параграф 11 от Проекта) и свързаните с него предложения за изменения на чл. 16, ал. 5 и ал. 6 следва да отпаднат от Проекта. 

За връзка с нас: nadya@bcnl.org, телефон: 0897788889.





С уважение:
/Надя Шабани, Директор/

